SA man van nog 'n moord in Alaska aangekla | Maroela Media
Brian Steven Smith in die hof. Foto: (AP Photo/Mark Thiessen)
Brian Steven Smith (48), die Suid-Afrikaner wat vroeër die maand in Anchorage, Alaska, in hegtenis geneem is vir moord, word nou van nog 'n moord aangekla.
Volgens hofdokumente het Smith aan die polisie erken dat hy 'n vrou vermoor het en dat hy die plek waar hy van haar liggaam ontslae geraak het aan die polisie uitgewys het.
Die vrou is geïdentifiseer as die 52-jarige Veronica Abouchuk. Sy is in Februarie vanjaar deur haar familie as vermis aangemeld. Haar oorskot is vroeër vanjaar in die area wat Smith uitgewys het gevind.
Smith het intussen onskuldig gepleit op aanklagte van moord en seksuele aanranding op die 30-jarige Kathleen Henry. Dit is dié saak wat daartoe gelei het dat hy op 8 Oktober by die Ted Stevens- Internasionale Lughawe in Anchorage in hegtenis geneem is.
Smith het vyf jaar gelede van Suid-Afrika na Alaska verhuis en volgens hofdokumente het hy verlede maand 'n wettige Amerikaanse burger geword. Hy is oorspronklik van Queenstown in die Oos-Kaap.
Veronica Abouchuk (links) en Kathleen Henry.
Volgens die polisie het 'n reeks vreemde gebeure tot Smith se inhegtenisneming gelei. Beamptes van die Anchorage-polisie is op 30 September na die Fairview-woonbuurt ontbied nadat 'n inwoner 'n geheuekaart in die straat opgetel het.
Die SD-kaart het verskeie video's bevat wat blyk te wees van die aanranding en die daaropvolgende moord op 'n volwasse vrou. Op 2 Oktober is die polisie na 'n toneel langs die Seward-hoofweg ontbied nadat menslike oorskot daar gevind is.
Daar is deur verdere ondersoek vasgestel dat die oorskot wat gevind is, dié is van die vrou in die video. Dit is ook vasgestel dat die misdaad in die eerste week van September in Anchorage plaasgevind het.
Daar is glo 39 foto's en 12 video's op die geheuekaart gevind. Dit wys glo onder meer hoe 'n kaal vrou op die vloer van 'n hotelkamer aangerand en gewurg word. Die vrou het glo verbete probeer terugveg. Daar is glo ook bewyse dat Smith die betrokke aand 'n hotelkamer bespreek het en selfoonrekords plaas hom glo ook naby aan die moordtoneel.
Openbare rekords wat deur die Anchorage Daily News bekom is, wys dat Smith 'n huis in die Geneva Wood-woonbuurt besit. Volgens sy Facebook-profiel is hy ook in 2014 getroud. Sy vrou word nie by die moorde betrek nie.
Alaska Brian Steven Smith In die nuus
En nou gaan staan en maak die pateet SA se naam nog slegter in 'n ander land. Hou hom maar daar. Ons soek hom nie terug nie!
Ai ja jai
Jis my ou maar jy lyk scary
Hartseer dat daar altyd eers slagoffers moet wees voordat n lafhartige psigopaat uit die samelewing verwyder kan word.
Brian Steven Smith – jy lyk baie scary – ek hardloop al klaar. Jou vrou by die huis en jy is besig om sulke goed aan te vang not good not good at all. Amerikaanse Burger nou dalk 'n groter straf in Amerika.
Gelukkig in daardie land behoort die regters hom te vonnis, alhoewel hy "gevang" is, UITGEVANG is, sy kaliber kom gewoonlik weg hiermee in ONS LAND VIR AL as hulle nie gevang (uitgevang) word nie, dan help die defense prokureurtjies hulle vinnig wegkom…
Ander land, en uitgevang, glo hy sal die binnekant van 'n tronk sien……
Suid Afrika, nie op heter daad betrap terwyl verkrag of moor = sien nie die binnekant van 'n tronk nie…. want regters word omgekoop en die prokureurtjies help DIE TIPE baie mooi…